ХIинццалц Нохчийчохь ца хилла секташ махкахь яржар шеко йоцуш сингаттаме кхачабо даймахкахь беха а, цул арахь беха а нохчий. Ца девза хIума гуттар а хета нахана кхераме. Ткъа Абу-Бакрс ма-аллара, тахана Нохчийчохь хиллачу тIемаша, тIемашкахь лелийначу къизаллаша а вакум кхоьллина нехан сийношкахь а, дегнашчохь а. Цкъацкъа ирча хIумано юзу и вакум, ткъа цкъацкъа Iожале а кхачаво и есалла стенца юза еза ца хуу кхиазхо. Иза бахьана долуш яьржаш хетало нохчашлахь секташ а, сектах тера долу ‘сийна кит’ боху ловзар Нохчийчохь а. Юкъараллин тIум доьзал бу, ткъа доьзаллехь берашна Iуналла оьшу дегара, ненера а. Шайн аьттона компьютер я телпон оьций цуьнан Iуналле доьзалхо кховдийча, дена а, нанна а хаа деза, кхана Iуьйранна воккха хин волчу цу доьзалхочо шена жималлехь интернето хьехнарг схьаоьцур дуйла – хуьлийла иза сектан хьежам а, я галделлачу ловзаран тайпа хIуманийн хьежам а.